Valeri Bganba

Valeri Ramsjukhovitsj Bganba (født 26. august 1953) var statsminister i den ikke-anerkjente republikken Abkhasia fra 18. september 2018 til 23. april 2020. Han var fungerende president i republikken fra 13. januar til 23. april 2020. Før det var han leder («speaker») i parlamentet fra 12. april 2012 til 12. april 2017. Bganba var i tillegg fungerende president i perioden fra 1. juni til 25. september 2014 etter at daværende president Alexander Ankvab ble tvunget til å gå av etter omfattende demonstrasjoner. Han ble da etterfulgt av Raul Khajimba som vant presidentvalget 24. august 2014.

Biografi 
Valeri Bganba ble født 26. august 1953 i landsbyen Bzyb i Gagra-distriktet i Abkhasia.

I 1991, mens Abkhasia ennå var en del av Sovjetunionen, ble Bganba valgt inn i Abkhasias øverste sovjet. I 1998, etter at Abkhasia hadde erklært seg uavhengig av Georgia, ble han valgt til formann for distriktsforsamlingen i Gagra. Han ble gjenvalgt i denne stillingen i 2001. I desember 2002 ble han utnevnt til guvernør i Gagra hvor han etterfulgte Grigori Enik som var blitt sjef for Toll- og avgiftsdirektoratet. Den 25. mai ble han løst fra embetet etter eget ønske av president Sergei Bagapsh. Han ble etterfulgt av Astamur Ketsba.

I mars 2007 ble han innvalgt i folkeforsamlingen (parlamentet) i Abkhasia. Ved parlamentsvalget i 2012 var han en av bare fem (av 35) representanter som ble gjenvalgt. I parlamentets første sesjon ble Bganba valgt til speaker med 21 stemmer mot Raul Khajimas 11 stemmer. Den forrige speakeren Nugzar Ashuba ble ikke gjenvalgt til parlamentet.

Raul Khajimba ble i 2014 valgt til president i Abkhasia. Da hans statsminister Gennadi Gagulia døde i en bilulykke i september 2018 ble Daur Arshba utnevnt til fungerende statsminister en kort periode før president Khajimba utnevnte Bganba til ny statsminister 18. september 2018. Han satt som statsminister fram til 23. april 2020. Ved presidentvalget i september 2019 ble Raul Khajimba gjenvalgt, men Abkhasias høyesterett underkjente valget i en dom 10. januar 2020. Khajimba trakk seg 12. januar på grunn av denne dommen, og dagen etter ble Bganba også utnevnt til fungerende president fram mot et nytt presidentvalg 22. mars 2020. I dette presidentvalget seiret Aslan Bzhania. Han tiltrådte som president 23. april 2020 og utnevnte samtidig Alexander Ankvab til ny statsminister etter Valeri Bganba.

Referanser 

Politikere fra Abkhasia